VEGA præsenterer  
**A Colossal Weekend klar med de første navne**  *Torsdag den 1. oktober slår VEGA for fjerde gang dørene op til mørke, dysterhed og larmende skønhed og en kolossal weekend på Vesterbro.*   
  
Mudhoney er første navn til at pryde toppen af plakaten for årets udgave af den genreudfordrende festival, der i år finder sted i første weekend i oktober. Holdet bag A Colossal Weekend, VEGAs bookere og agenturet Colossal, har én gang om året siden 2016 inviteret publikum indenfor i mørket, hvor det dystre, larmende og smukke danner rammerne om en kolossal weekend på Vesterbro.   
  
2020-udgaven udvides med en ekstra dag og finder sted fra den 1.-3. oktober, med VEGA som omdrejningspunkt for de tre dages program. Udover Mudhoney tæller dagens bandoffentliggørelser Vi Som Älskade Varandra Så Mycket, Neànder og et artist-residency med den canadiske doom-guru Aidan Baker, som blandt andet vil optræde med sin Noplace Trio.  
 **Mudhoney (US)**  
’Crust’ for skorpe og ’muck’ for snavs, to ord Mudhoney selv finder passende for deres alternative rockudtryk. Den beskidte, forvrængede lyd som Mudhoney debuterede med i slutningen af 80’erne satte sit præg på Seattle-scenens grunge-musik. Selvom Mark Arm (vokal, guitar), Steve Turner (guitar), Guy Maddison (bas) og Dan Peters (trommer) alle er fra 1960’erne, så har skorpen ikke mistet sin sprødhed, og snavset skal nok blive siddende i ørerne noget tid efter koncerten til A Colossal Weekend!

**Vi som älskade varandra så mycket (SE)**

Fra Stockholm kommer sekstetten, der måske har skrevet den sørgeligste musik i verden. Det antyder i hvert fald deres debutalbum fra 2014. Musikken er vemodig og mørk, og den er ligeså desperat, som den er tålmodig i dramatiseringen af spænding og udladning. Bandet skaber deres egen blanding af post-hardcore og melodisk screamo, hvor vokalen giver kantet kontrast til den massive, filmiske og til tider næsten triumferende storslåethed.

**Neànder** **(DE)**

Den instrumentale metal-kvintet fra Berlin har siden 2017 bestået af medlemmer fra bands som Ånd, Patsy O’Hara og Earth Ship og indie-kollektivet Caspar. Neànder spiller ambient metal fra kalejdoskopiske krydsninger mellem post-metal, stoner rock og atmosfærisk black metal. Lytteren føres ud i lyrikløse, drømmeagtige og hypnotiske soundscapes. Neànder er et bjergmassiv, en himmelfærd, en skyggedal, en lys-eng, ubehageligt smukt.

**Artist in Residency: Aiden Baker (US) presenting: Nadja + Noplace Trio (Aiden B, Thor Harris (Swans), Simon Goff) + Aiden Baker solo**

A Colossal Weekend er stolte over at kunne byde gæsterne indenfor til tre forskellige musikalske oplevelser med festivalens ’artist in residency’, multiinstrumentalisten og doom-guruen Aiden Baker.

Aiden Baker har turneret med flere musikalske projekter, der spænder fra drone-jazz til spacerock, og har skabt utallige værker udgivet på mindre pladeselskaber såsom Alien8 Recordings, Daymare Records, Essence Music og Hydrahead Records.   
  
Sammen med bassisten, Leah Buckareff har Aiden Baker siden 2005 i projektet Nadja været banebrydende for undergrundsgenren ’drone doom’ eller ’metalgaze’, hvor mørket, volumen og tyngden i doom metal og industrial blandes med atmosfærisk, elektronisk musik og teksturen fra shoegaze rock.

Aiden Bakers betydning for udviklingen af doom-musikken er enorm, og det er en chance af de helt store at opleve ham udfolde sig sammen med andre musikere i verdensklasse over hele tre koncerter i forskellige konstellationer på A Colossal Weekend i duoen Nadja, trioen Noplace Trio og i en solo-performance.

Nadja - I mulighedernes åbne verden undersøger det eksperimenterende *dreamsludge*-projekt Nadja lyden af et billede af en tør sten i den bagende sol. Deres musik starter, hvor verdner ender, og deres verden er, hvor musikken begynder. Arkitekturen i Nadjas uovervindelige doom metal er struktureret i mange lag, heftige, luftige, pulserende.

Noplace Trio – Noplace Trio er en improvisatorisk trio dannet i 2017. Den består af Aidan Baker (Nadja) på guitar, Simon Goff (Molecular, Bee & Flower) på violin og electronics samt Thor Harris (Swans, Thor & Friends) på trommer. Gruppen udforsker krydsninger mellem minimalistisk ambient rock, postrock, slowcore, jazz, krautrock og elektronisk musik. Deres debutalbum *Noplace* (Gizeh Records) er en psykedelisk tåge med pulserende lysbrydninger. Noplace Trio inviterer, eller snarere forfører, lytteren til at lade sig rive med og fordybe sig.

A Colossal Weekend har tidligere præsenteret navne som Cult of Luna, Godspeed You! Black Emperor, Alcest, Russian Circles, Deafheaven, Anna Von Hauswolff, Built to Spill, And so I Watched You From Afar samt mange andre. Omkring 20 navne lander på årets plakat + talks, udstillinger og andre aktiviteter for nysgerrige koncertgæster, der er klar på at tilbringe en weekend i mørket.

**Fakta om koncerten:**  
A Colossal Weekend 2020   
Torsdag den 1. oktober kl. 20:00  
Lille VEGA, Enghavevej 40, 1674 Kbh. V  
Billetpris: Early bird-partout billetter til 400 kr. + gebyr – herefter 550 kr. + gebyr  
Billetsalget starter i dag via VEGAs hjemmeside og Ticketmaster.